CELEX: 32005D0745
Language: el
Date: 2005-10-21 00:00:00
Title: 2005/745/ΕΚ: Απόφαση της Επιτροπής, της 21ης Οκτωβρίου 2005, για την τροποποίηση της απόφασης 2005/734/ΕΚ για τη θέσπιση μέτρων βιοασφάλειας με σκοπό τη μείωση του κινδύνου μετάδοσης της υψηλής παθογονικότητας γρίπης των πτηνών, που προκαλείται από τον υπότυπο H5N1 του ιού της γρίπης τύπου A, από τα άγρια πτηνά στα πουλερικά και σε άλλα πτηνά σε αιχμαλωσία, καθώς και για την πρόβλεψη συστήματος έγκαιρης ανίχνευσης στις ιδιαίτερα ευπρόσβλητες περιοχές [κοινοποιηθείσα υπό τον αριθμό Ε(2005) 4199]   (Κείμενο που παρουσιάζει ενδιαφέρον για τον ΕΟΧ)

22.10.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 279/79
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 21ης Οκτωβρίου 2005
   για την τροποποίηση της απόφασης 2005/734/ΕΚ για τη θέσπιση μέτρων βιοασφάλειας με σκοπό τη μείωση του κινδύνου μετάδοσης της υψηλής παθογονικότητας γρίπης των πτηνών, που προκαλείται από τον υπότυπο H5N1 του ιού της γρίπης τύπου A, από τα άγρια πτηνά στα πουλερικά και σε άλλα πτηνά σε αιχμαλωσία, καθώς και για την πρόβλεψη συστήματος έγκαιρης ανίχνευσης στις ιδιαίτερα ευπρόσβλητες περιοχές
   [κοινοποιηθείσα υπό τον αριθμό Ε(2005) 4199]
   (Κείμενο που παρουσιάζει ενδιαφέρον για τον ΕΟΧ)
   (2005/745/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   Τη συνθήκη για την ίδρυση της Ευρωπαϊκής Κοινότητας,
   Την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων με προοπτική την υλοποίηση της εσωτερικής αγοράς (1), και ιδίως το άρθρο 10 παράγραφος 4,
   Εκτιμώντας τα ακόλουθα:
   
               (1)
            
            
               Η γρίπη των πτηνών αποτελεί λοιμώδη ιογενή ασθένεια των πουλερικών και των πτηνών που προκαλεί θνησιμότητα και διαταραχές και η οποία είναι δυνατόν να λάβει ταχέως διαστάσεις επιζωοτίας, αποτελώντας έτσι σοβαρή απειλή για την υγεία των ζώων και τη δημόσια υγεία και μειώνοντας κατακόρυφα την κερδοφορία της πτηνοτροφίας. Υπάρχει κίνδυνος να εισαχθεί ο παράγοντας της νόσου στην Κοινότητα μέσω του διεθνούς εμπορίου ζώντων πουλερικών και προϊόντων πουλερικών.
            
         
               (2)
            
            
               Η εμφάνιση της υψηλής παθογονικότητας γρίπης των πτηνών που προκαλείται από τον υπότυπο H5N1 του ιού της γρίπης τύπου A επιβεβαιώθηκε πρόσφατα σε τρίτες χώρες που γειτνιάζουν με την Κοινότητα. Από τις απλές ενδείξεις και τα δεδομένα της μοριακής επιδημιολογίας ενισχύεται το συμπέρασμα ότι ο ιός της γρίπης των πτηνών έχει εξαπλωθεί μέσω των αποδημητικών πτηνών.
            
         
               (3)
            
            
               Για την παρακολούθηση της κατάστασης στα κράτη μέλη, η Επιτροπή εξέδωσε την απόφαση 2005/732/ΕΚ, της 17ης Οκτωβρίου 2005, με την οποία, αφενός, ενέκρινε τα προγράμματα για την διεξαγωγή μελετών επιτήρησης από τα κράτη μέλη με αντικείμενο τη γρίπη των πτηνών στα πουλερικά και τα άγρια πτηνά κατά το 2005 και, αφετέρου, καθόρισε κανόνες υποβολής εκθέσεων και επιλεξιμότητας για τη χορήγηση κοινοτικής ενίσχυσης για τις δαπάνες εφαρμογής των εν λόγω προγραμμάτων (2).
            
         
               (4)
            
            
               Για να μειωθεί ο κίνδυνος εισόδου μέσω των αγρίων πτηνών της υψηλά παθογονικής γρίπης των πτηνών, που προκαλείται από τον υπότυπο H5N1 του ιού της γρίπης τύπου A, σε πτηνοτροφικές εκμεταλλεύσεις και άλλες εγκαταστάσεις όπου φυλάσσονται πτηνά υπό περιορισμό, εκδόθηκε η απόφαση 2005/734/ΕΚ της Επιτροπής, της 19ης Οκτωβρίου 2005, για τη θέσπιση μέτρων βιοασφάλειας με σκοπό τη μείωση του κινδύνου μετάδοσης της υψηλής παθογονικότητας γρίπης των πτηνών, που προκαλείται από τον υπότυπο H5N1 του ιού της γρίπης τύπου A, από τα άγρια πτηνά στα πουλερικά και σε άλλα πτηνά σε αιχμαλωσία, καθώς και για την πρόβλεψη συστήματος έγκαιρης ανίχνευσης στις ιδιαίτερα ευπρόσβλητες περιοχές (3).
            
         
               (5)
            
            
               Δυνάμει της απόφασης αυτής, τα κράτη μέλη οφείλουν να εντοπίσουν τις μεμονωμένες πτηνοτροφικές εκμεταλλεύσεις που εκτρέφουν πουλερικά ή άλλα πτηνά σε αιχμαλωσία, οι οποίες σύμφωνα με επιδημιολογικά και ορνιθολογικά στοιχεία πρέπει να θεωρούνται ότι είναι ιδιαίτερα ευπρόσβλητες από την εξάπλωση, μέσω των άγριων πτηνών, του υπότυπου H5N1 του ιού τύπου Α της γρίπης των πτηνών.
            
         
               (6)
            
            
               Καθώς πλησιάζει η νέα αποδημητική περίοδος για τα άγρια πτηνά στην Κοινότητα και δεδομένων των πληροφοριών για νέα κρούσματα γρίπης των πτηνών σε τρίτες χώρες που γειτνιάζουν με την Κοινότητα, είναι σκόπιμο να ενισχυθούν και, όπου αυτό αρμόζει, να συμπληρωθούν τα ήδη υπάρχοντα κοινοτικά μέτρα δυνάμει της απόφασης 2005/734/ΕΚ, έτσι ώστε να μετριαστεί ο κίνδυνος εξάπλωσης της γρίπης των πτηνών.
            
         
               (7)
            
            
               Επομένως, η απόφαση 2005/734/ΕΚ πρέπει να τροποποιηθεί αναλόγως.
            
         
               (8)
            
            
               Τα κράτη μέλη πρέπει να ενημερώσουν την Επιτροπή έως τις 5 Νοεμβρίου 2005 σχετικά με τα μέτρα που έλαβαν για να εξασφαλίσουν την ορθή εφαρμογή της παρούσας απόφασης.
            
         
               (9)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η απόφαση 2005/734/ΕΚ τροποποιείται ως εξής:
   
               1)
            
            
               Προστίθεται το ακόλουθο άρθρο 2α:
               «Άρθρο 2a
               Συμπληρωματικά μέτρα για τη μετρίαση του κινδύνου
               1.   Τα κράτη μέλη εξασφαλίζουν ότι σε εκείνες τις περιοχές της επικράτειάς τους που θεωρούν ιδιαίτερα ευπρόσβλητες από την είσοδο της γρίπης των πτηνών, σύμφωνα με το άρθρο 1 παράγραφος 1, τηρούνται οι ακόλουθοι όροι:
               
                           α)
                        
                        
                           απαγορεύεται η παραμονή των πουλερικών στην ύπαιθρο χωρίς αδικαιολόγηση καθυστέρηση· ωστόσο, η αρμόδια αρχή μπορεί να επιτρέψει την παραμονή των πουλερικών στην ύπαιθρο, με την προϋπόθεση ότι τους χορηγείται τροφή και νερό στο εσωτερικό των εγκαταστάσεων ή κάτω από υπόστεγο το οποίο αποτρέπει επαρκώς την προσγείωση των άγριων πτηνών και την επαφή των άγριων αυτών πτηνών με τη ζωοτροφή ή το νερό που προορίζεται για τα πουλερικά·
                        
                     
                           β)
                        
                        
                           οι εξωτερικές δεξαμενές νερού που απαιτούνται, για λόγους καλής μεταχείρισης των ζώων, για ορισμένα πουλερικά ελέγχονται επαρκώς όσον αφορά την παρουσία άγριων υδρόβιων πτηνών·
                        
                     
                           γ)
                        
                        
                           δεν χορηγείται στα πουλερικά νερό από επιφανειακές δεξαμενές νερού στις οποίες έχουν πρόσβαση άγρια πτηνά, εκτός εάν το νερό αυτό έχει υποστεί επεξεργασία με την οποία εξασφαλίζεται η αδρανοποίηση των πιθανών ιών·
                        
                     
                           δ)
                        
                        
                           απαγορεύεται η χρήση πτηνών των τάξεων Anseriformes (χηνόμορφα) και Charadriiformes (χαραδριόμορφα) ως δολώματα στη διάρκεια του κυνηγιού πτηνών· ωστόσο, αυτά τα πτηνά μπορούν να χρησιμοποιηθούν ως δόλωμα υπό την αυστηρή εποπτεία της αρμόδιας αρχής για την προσέλκυση άγριων πτηνών που προορίζονται για δειγματοληψία, στο πλαίσιο του προγράμματος επιτήρησης που καθιερώθηκε με την απόφαση 2005/732/ΕΚ.
                        
                     2.   Τα κράτη μέλη εξασφαλίζουν ότι απαγορεύεται η συγκέντρωση πουλερικών και άλλων πτηνών σε αγορές, θεάματα, εκθέσεις και πολιτιστικές εκδηλώσεις· ωστόσο, η αρμόδια αρχή μπορεί να επιτρέψει τη συγκέντρωση πουλερικών και άλλων πτηνών σε αιχμαλωσία σε τέτοιους χώρους, εφόσον η σχετική αξιολόγηση του κινδύνου είχε ευνοϊκή έκβαση.»
            
         
               2)
            
            
               Η ημερομηνία «31 Ιανουαρίου 2006» στο άρθρο 4 αντικαθίσταται από τη φράση «1 Δεκεμβρίου 2005».
            
         Άρθρο 2
   Τα κράτη μέλη λαμβάνουν αμέσως τα αναγκαία μέτρα για τη συμμόρφωση με την παρούσα απόφαση, τα οποία και δημοσιεύουν. Ενημερώνουν αμέσως την Επιτροπή σχετικά.
   Άρθρο 3
   Η παρούσα απόφαση απευθύνεται στα κράτη μέλη.
   
      Βρυξέλλες, 21 Οκτωβρίου 2005.
      
         
            Για την Επιτροπή
         
         Μάρκος ΚΥΠΡΙΑΝΟΫ
         
            Μέλος της Επιτροπής
         
      
   
   
      (1)  ΕΕ L 224 της 18.8.1990, σ. 29· οδηγία όπως τροποποιήθηκε τελευταία από την οδηγία 2002/33/ΕΚ του Ευρωπαϊκού Κοινοβουλίου και του Συμβουλίου (ΕΕ L 315 της 19.11.2002, σ. 14).
   
      (2)  ΕΕ L 274 της 20.10.2005, σ. 95.
   
      (3)  ΕΕ L 274 της 20.10.2005, σ. 105.